পেপার রাইম(Paper Rhyme) একটি বাংলাদেশি পপ-রক ব্যান্ড, যা ১৯৯২ সালে ঢাকা বিশ্ববিদ্যালয়ে গঠিত হয়। ব্যান্ডটি ১৯৯৬ সালে তাদের আত্মশিরোনামযুক্ত একমাত্র অ্যালবাম প্রকাশ করে, যেখানে ‘অন্ধকার ঘরে’ গানটি বিশেষ জনপ্রিয়তা পায়। নব্বই দশকের অন্যতম আলোচিত ব্যান্ড হিসেবে তারা স্বল্প সময়ে শ্রোতাদের মনে স্থায়ী ছাপ ফেলে।   ইতিহাস  পেপার রাইমের যাত্রা শুরু হয় ১৯৯২ সালের ২৪ জানুয়ারি, ঢাকা বিশ্ববিদ্যালয় কেন্দ্রীক সঙ্গীতচর্চা থেকে। আহমেদ সাদ (ভোকাল, হারমোনিকা), নাসের হক (কী-বোর্ড), রাশেদ ইকবাল (গিটার), অনিন্দ্য কবির অভিক (ড্রামস, পারকাশন), এবং সুমন জামান (বেজ) এই ব্যান্ডের মূল সদস্য। তারা সবাই সে সময় ঢাকা বিশ্ববিদ্যালয়ের ছাত্র ছিলেন এবং ক্যাম্পাস ও শিক্ষক কোয়ার্টার এলাকায় নিয়মিত গান চর্চা করতেন।  তাদের প্রথম লাইভ পরিবেশনা হয় ভিকারুননিসা নূন স্কুল অ্যান্ড কলেজে। সেখানেই তারা একটি ব্যান্ড গঠনের সিদ্ধান্ত নেন এবং নাম দেন পেপার রাইম। এরপর শুরু হয় কঠিন অনুশীলন আর লাইভ কনসার্টের মাধ্যমে নিজেদের প্রতিষ্ঠিত করার পথচলা। এই সময় ব্যান্ডের ব্যবস্থাপনার দায়িত্ব পালন করেন বিল্লাল এবং পরে শাকিল।  ১৯৯৬ সালে সাউন্ডটেক এর ব্যানারে ব্যান্ডের আত্মশিরোনামযুক্ত অ্যালবাম "Paper Rhyme" কেবল ক্যাসেট ফরম্যাটে প্রকাশিত হয়। পরবর্তীতে মিলেনিয়ামের কাছাকাছি সময়ে "Silver Disc" নামক একটি প্রতিষ্ঠান থেকে অ্যালবামটি সিডি ফরম্যাটেও প্রকাশিত হয়। এই অ্যালবামে হার্ড রক, মেলো রক এবং সফট রক ধারার গান ছিল, যার মধ্যে 'অন্ধকার ঘরে', 'আকাশের কী রং', এবং 'এলোমেলো' শ্রোতাদের বিশেষভাবে নাড়া দেয়।  আহমেদ সাদ ও নাসের হকের পাশাপাশি রাশেদ ইকবালও পূর্বে "মাসরুর-রাশেদ-নাসের" নামক একটি জনপ্রিয় পপ-রক ত্রয়ীর সদস্য ছিলেন, যারা Lesson-1 এবং Lesson-2 নামে দুটি অ্যালবাম প্রকাশ করেছিলেন। অ্যালবাম প্রকাশের পর ব্যান্ডটি হঠাৎ "অদৃশ্য" হয়ে যায় বলে তারা নিজেদের ভাষায় বলে থাকেন, তবে বাস্তবে ব্যান্ড সদস্যরা জীবনের বিভিন্ন ব্যস্ততায় ছড়িয়ে পড়েন এবং ব্যান্ড কার্যক্রম বন্ধ হয়ে যায়। তবে ২০০৯ সালে ব্যান্ডটি পুনরুজ্জীবনের প্রচেষ্টা চালায়, নতুন সদস্য মিরাজ ও লনিকে যুক্ত করে। ২০১১ সালে অভিক বিদেশ থেকে ফিরে এসে পুনরায় ব্যান্ডে যোগ দেন। নতুন অ্যালবামের পরিকল্পনা করা হলেও ভোকালিস্ট আহমেদ সাদের হঠাৎ অসুস্থতার কারণে সেই উদ্যোগ থেমে যায়। অবশেষে ২০১২ সালে পেপার রাইম ব্যান্ডের আনুষ্ঠানিক কার্যক্রম সমাপ্ত হয়।  পেপার রাইমের সর্বশেষ গান প্রকাশিত হয় ২০১৭ সালে, "আবার" নামের একটি নব্বই দশকের ব্যান্ড নিয়ে তৈরি মিক্সড অ্যালবামে। এই অ্যালবামে তাদের গান ছিল "দাঁড়াও বন্ধু", যা আশিক মিউজিক ব্যানারে প্রকাশিত হয়।   সদস্যরা  thumb|right|ব্যান্ডের লাইনআপ প্রতিষ্ঠাতা সদস্য  আহমেদ সাদ – ভোকাল, হারমোনিকা  নাসের হক – কী-বোর্ড  রাশেদ ইকবাল – গিটার  অনিন্দ্য কবির অভিক – ড্রামস, পারকাশন  শুমন জামান – বেজ গিটার  শাম্মী - লিরিক্স  পরবর্তী সদস্য  মিরাজ – গিটার (২০০৯–২০১২)  লনি – বেজ (২০০৯–২০১২)   সঙ্গীতধারা ও প্রভাব  পেপার রাইম মূলত পপ-রক ব্যান্ড হলেও তাদের সঙ্গীতে ছিল হার্ড রক, মেলো রক ও সফট রক ধাঁচের প্রভাব। নব্বই দশকের শুরুতে বাংলাদেশের শহুরে যুবসমাজের ভেতর যে ব্যক্তিক ও আবেগপ্রবণ গানের চাহিদা তৈরি হয়েছিল, পেপার রাইম তারই এক শক্তিশালী প্রতিধ্বনি হয়ে ওঠে। তাদের গানগুলোতে ছিল একধরনের কাব্যিকতা, বিষণ্ণ আবহ, এবং গভীর ব্যক্তিগত অনুভূতির প্রকাশ, যা "অন্ধকার ঘরে", "এলোমেলো", ও "আকাশের কী রং"–এর মতো গানে প্রতিফলিত হয়। ব্যান্ডটির সবচেয়ে জনপ্রিয় গান হিসেবে "অন্ধকার ঘরে" বিশেষভাবে উল্লেখযোগ্য। অ্যালবাম প্রকাশের পর থেকেই গানটি শ্রোতাদের মনে জায়গা করে নেয়। ২০০৭-২০০৮ সালের দিকে গানটির একটি অ্যাকোস্টিক কাভার WAP সাইট এবং অনলাইন মিউজিক ফোরামগুলোতে ব্যাপকভাবে ছড়িয়ে পড়ে। এই কাভারটি কে করেছে কেউ জানত না, ফলে একটি আরবান লেজেন্ড গড়ে ওঠে—কথিত হয় যে গানটি গেয়েছেন ও লিখেছেন এক প্রেমহত যুবক, যিনি পরে আত্মহত্যা করেছেন।  এই মিথ সম্পূর্ণভাবে ভেঙে দেন ব্যান্ড সদস্যরা। ২০১৭ সালের ২৩ সেপ্টেম্বর পেপার রাইমের অফিসিয়াল ফেসবুক পেজে ব্যাখ্যা দিয়ে জানানো হয়, গানটি আসলে ব্যান্ডেরই এবং এর মূল গীতিকার শ্যাম্মি তখনও সুস্থ ও সক্রিয় ছিলেন। এই পোস্টের মাধ্যমে বহু ভ্রান্ত ধারণার অবসান ঘটে।  অ্যালবামসমূহ  thumb|right|পেপার রাইম অ্যালবামের একটি সিডি  স্টুডিও অ্যালবাম  Paper Rhyme – প্রকাশ: ১৯৯৬ – মাধ্যম: ক্যাসেট (Soundtek), পরবর্তীতে সিডি (Silver Disc)  – উল্লেখযোগ্য গান:  ▸ অন্ধকার ঘরে  ▸ আকাশের কী রং  ▸ এলোমেলো  মিক্সড অ্যালবাম অংশগ্রহণ  আবার (২০১৭)  – প্রকাশনা: আশিক মিউজিক  – গান: "দাঁড়াও বন্ধু"   একক গানসমূহ  এলোমেলো সময়ের হাতে আকাশের কী রং? হাওয়ায় আসে ভেসে কোনো এক বিকেলে কখনও কি খুঁজেছো বৈশাখে কেন যে সে অন্ধকার ঘরে যখনই আকাশ একবার বলে যাও অবসর ভালোবাসা  লাইভ পরিবেশনা  গ্রহণযোগ্যতা ও সমালোচনা   তথ্যসূত্র    বহিঃসংযোগ   বিষয়শ্রেণী:বাংলাদেশী সঙ্গীত দল বিষয়শ্রেণী:রক সঙ্গীত ব্যান্ড